ИбрахӀим
Ибра̄хӀим (Ӏаьр. إِبرَاهِيم‎‎; шир.-Ӏеб. ‏אַבְרָהָם‏‎ АврахӀа̄м) — иза Делан пайхамар а, элча а ву. Иза улул-Ӏазм олучу пхеа элчанех шолгӀаниг ву. Иза Ӏаьрбийн а, жуьгтийн а йукъара деда ву. Къуръан чохь 69 меттехь хьехийна ву. Цуьнан Ӏалашо а, элчаналла а шен дерриг дахаран йохаллехь, Дела цхьаъхилар дӀакхайкхор хилла. Исламан ламасташкахь иза ислам динан дуьххьарлера куьйгалхо лоруш ву. Исламехь цунах «ИбрахӀим аль-Халил (йа халилуллахӀ)» (Ӏаьр. إبراهيم الخَلِيل‎‎ — «Делан доттагӀ ИбрахӀим») олу. Бусалбанаша шайн ламазаш дерзадо ИбрахӀимна салават дилларца, цу йукъахь ду Мухьаммад ﷺ пайхамарна а, ИбрахӀим ﷺ пайхамарна а, цу шиннан доьзална а доӀ дар а, салават диллар а.